《次韵余太常观国招抚江南航海至新会八首 其八》
元代·罗蒙正

舳舻千里快乘风，百粤三韩去路通。岛树隐霞春绰约，梅花吹雨晓空濛。

水环鳌极坤维碧，云捧蓬莱日色红。驰志伊吾鸣剑夜，中兴今待汉臧宫。

作者简介：广州新会人，字希吕。博学强记。弱冠从罗斗明学诗，有名于时。檄为高州学正，后以荐授南恩州教授，州判吴元良欲用为幕官，力辞不就。有《希吕集》。